Klas Anshelm
Klas Anshelm var en svensk arkitekt med udspring i en både personlig og særpræget skandinavisk modernisme. Hans arkitektur er primært kendt for vigtige kulturelle byggerier i den sydlige del af Sverige, herunder flere kunsthaller, en Stadshal, biblioteker, skoler etc.
Blandt Klas Anshelms mest berømte værker er Malmøs og Lunds kunsthaller (henholdsvis 1975 og 1957) med smukke, innovative og åbne rumforløb – med meget varierede og fleksible anvendelsesmuligheder i forhold til de enkelte udstillinger. Bygningerne er belyst med raffinerede dagslys- og ovenlysløsninger ledt ind i bygningerne gennem transparente loftskonstruktioner og facadepartier. I dag fremviser de to kunsthaller såvel svensk og nordisk samtidskunst, suppleret med løbende internationale udstillinger.
Malmö Konsthall er beliggende centralt i byen, hvor den blev indviet i 1975. Kunsthallen fremstår udvendigt i enkle og fint patinerede materialer, som falder godt ind i lokalområdet. Og som en særlig smuk og intuitiv gestus til lokaliteten valgte Klas Anshelm i stedet for at fælde et stort eksisterende bytræ på byggegrunden at sikre træets fortsatte liv ved at tegne et indhak i bygningen på netop dette sted. Sidstnævnte er et eksempel på hans insisterende kunstnersjæl, hvor de nemme løsninger sættes ud af spillet.
I Lunds konsthall, som blev bygget 1954-1957, har Anshelm realiseret et modernistisk rødt teglbygningskompleks – beliggende ved Mårtenstorget i middelalderbyens centrum – hvis historiske bygninger for det meste også består af røde teglfacader, hvilket på raffineret vis bringer ny og gammel arkitektur i samspil. Kunsthallens interiør består af dobbelthøje rum med åbne balkoner, i en nøje komponeret dagslyssætning, og med direkte adgangssystem til underetagens lavere rumforløb med blot en enkelt etagehøjde. Højde- og lysforskellene skaber dragende gangforløb og kontraster, samt muliggør varierede udstillingsopstillinger. Kunsthallen anses som Anshelms gennembrudsbyggeri, og bibragte ham sidenhen en række nye opgaver i landsdelen.
I Lunds Kommune realiserede Anshelm 1961–1968 desuden Stadshallen (rådhuset) i byens centrum. Stadshallen er et bygningsværk, som ligeledes er et markant vartegn for byen. Stadshallen ligger ud til Stortorget, og fremstår som en særpræget teglbygning med store glasfacadepartier, hvorfra der kan kigges ind og ud. At en offentlig myndighedsbygning på denne måde åbner sig, skaber en særlig demokratisk aura, som er i kontrast til tidligere tiders mere lukkede og autoritetsskabende arkitektoniske virkemidler.
Samlet set er Klas Anshelm anerkendt som en af Sveriges mest indflydelsesrige arkitekter i 1900-tallet. I 1974 tildeltes han Kasper Salin-Prisen, Sveriges fornemmeste arkitekturpris, og i 1978 modtog han Prins Eugens medalje.